
Leplezett eszközök alkalmazása a Nemzeti Adó- és Vámhivatal bűnüldözési tevékenysége során

Pályamunkám elsődleges célja, hogy a leplezett eszközök alkalmazásának rendszerspecifikus sajátosságait bemutassam a Nemzeti Adó-és Vámhivatalnál. Interjúk, statisztikák és különböző tudományos munkák elkészítése és elemzése általi kutatómunka során pedig feltárom az esetleges hibákat az eszközökkel kapcsolatban, amik gyengíthetik akár a nyomozást, akár az előkészítő eljárást, amely során alkalmaznak leplezett eszközt.
Dolgozatomat a történeti résszel kezdem, amiben az első világháborútól kezdve napjainkig bemutatom az eszközök és a hírszerzés kialakulását, illetve a titkos információgyűjtés megjelenését. A bűnüldözés célú titkos információgyűjtés jellemzését követően ezt a részt a 2017.évi XC. törvénnyel zárom.
Munkám következő fejezetében az összes leplezett eszköz rövid jellemzésére kerül sor, természetesen célom nem jogszabályi jellemzés, mert abban – annak jellegéből adódóan – nem túl sok kutató munka lenne, de egy lényegre törő rövid részben erről is írok. Utána felállítok egy csoportosítást statisztikák alapján az egyes eljárási szakaszoknál alkalmazott leplezett eszközökről.
Írásomat a Nemzeti Adó és Vámhivatal – a TDK-m szempontjából releváns – szervezeti egységének bemutatása követi, célom itt az, hogy egy átfogó ismereteket nyújtsak arról, hogy az Adó- és Vámhatóságnál hogyan történik az eszközhasználat.
A következő rész témája az interjúk, belső statisztikák és beszámolók alapján a leplezett eszközök konkrét alkalmazása. Célom a nehézségek és az akadályok beazonosítása és feltárása, következtetések levonása arra vonatkozóan, hogyan lehetne hatékonyabbá tenni a leplezett eszközökkel folytatott eljárásokat, és egyes eszközökben milyen újítást, módosítást javasolnék a jövőre vonatkozóan. 




